**Акафист святому преподобному Роману Сладкопевцу**

***Кондак 1***

**И**збранный подвижниче и земный ангеле Христов, Божественными добродетельми Духа измлада украсився, Романе премудре, пением прекрасным Церкве Христовы служитель был еси, яко да вопием ти:

Радуйся, сладкопевче Романе, красото церковная.

***Икос 1***

**А**нгельское житие возлюбил еси от юности, ум на Божественная возвел, временная и земная пренебрегл еси, тем убо вселися в тя Святый Дух, Егоже благодатию украшен еси, сего ради с любовию вопием ти сице:

Радуйся, чистотою Ангелом уподобился еси;

радуйся, постом и бдением безстрастия достигл еси.

Радуйся, светильниче Божественнаго света;

радуйся, молитв благовонное кадило.

Радуйся, грамоте необученный, разумом стремивыйся к Богу;

радуйся, добрыми делы премудрыя превосходивый.

Радуйся, сладкопевче Романе, красото церковная.

***Кондак 2***

**В**идя сердца твоего благое намерение, Господь предначерта узкий и тернистый путь твоего спасения. Темже иго Христово благое и легкое усердне восприяв, смирен и послушлив был еси, воспевая всех Творцу и Богу: Аллилуиа.

***Икос 2***

**Р**азум Божественных Писаний истинною премудростию стяжав, что по апостолу первее чиста есть, потом же мирна, кротка, благопокорлива, исполнися милости и плодов благих, несумненно и нелицемерно. Мы же, дивящеся чистоте твоей, воспеваем:

Радуйся, на Бога Промыслителя всю надежду возложивый;

радуйся, токмо Его благоволения взыскавый.

Радуйся, в послушании усердно трудивыйся;

радуйся, в сердце имевый страх Божий.

Радуйся, житием добродетельным на земли просветивыйся;

радуйся, за сие любовь Божию на небесех снискавый.

Радуйся, сладкопевче Романе, красото церковная.

***Кондак 3***

**С**илою любве утверждаяся, поревновал еси евангельское житие стяжати по образу преподобных отцев. Егда же даде ти Господь разумение сего благоугождения, воспел еси со умилением: Аллилуиа.

***Икос 3***

**И**мея крепкую веру во благое промышление Божие о спасении человека, притекл еси к честному образу Пресвятыя Богородицы, сопредсташа в церкви Влахернстей, и смиренно молил еси Владычицу, да управит путь твой. Мы же, видяще твое неотступное упование на милость Царицы Небесныя, поем ти:

Радуйся, Божия Матере верное и возлюбленное чадо;

радуйся, силы Ея священнаго покрова тайное постижение.

Радуйся, Заступницы Усердныя благоговейный почитателю;

радуйся, теплыя в нощи молитвы к Ней слезно возносивый.

Радуйся, тако утешение в сердце своем обретый.

Радуйся, сладкопевче Романе, красото церковная.

**К*ондак 4***

**Б**урю многих бед, зависти ради за усердие к послушанию претерпел еси, благий. Обаче за поношение и уничижение воздавал еси кротостию и смирением, мы же мнозе дивящеся незлобию и терпению твоему взываем: Аллилуиа.

***Икос 4***

**С**лыша и видя премногую добродетель твою, возлюби тя святейший патриарх, даде с клиром ти равную часть, мы же о сем веселящеся глаголем сице:

Радуйся, всем сердцем Господа возлюбивый;

радуйся, посрамление завистное приемый в навечерие Рождества Христова.

Радуйся, пред иконою Пресвятыя Богородицы утешение взыскавый;

радуйся, кротостию уничижение победивый.

Радуйся, явивый сердечныя простоты образ светлый;

радуйся, умягчивый сердца обидчиков твоих.

Радуйся, сладкопевче Романе, красото церковная.

***Кондак 5***

**Б**огопесненную любовь и сердце чистое к достижению небеснаго отечества, яко светильник, во уме твоем выну содержа, тою прославил еси Небеснаго Отца, воспевая Ему: Аллилуиа.

***Икос 5***

**В**идяще, о пречудне Романе, любовь твою к Богу, юже в сердце твоем выну храниму, сию созерцающе сице рцем вси:

Радуйся, трость песнописца послушная, в руце Христове содержимая;

радуйся, единаго Христа от сердца возлюбивый.

Радуйся, в радость Господа вшедый;

радуйся, Тому единому всею душею прилепивыйся.

Радуйся, сладостьми духовными нас насыщаяй;

радуйся, возлюбленный к Богу о нас предстателю.

Радуйся, сладкопевче Романе, красото церковная.

***Кондак 6***

**П**роповедник неоскудеваемыя благодати и милости Божия явился еси ты, блаженне, егда от Царицы Небесныя во сне приял свиток книжный на снедение: тем убо умудрен, нача разумно пети во славу Божию, святым же писати похвальная,взывая с верою: Аллилуиа.

***Икос 6***

**В**озсиял еси аки звезда многосветлая, исполнившись премудрости великия, ибо Владычица, яко некогда Сын Ея Своим апостолом, отверзла тебе ум к разумению Писаний, сего ради ублажаем тя, зовуще:

Радуйся, любве евангельския сокровище;

радуйся, Духа Святаго вместилище.

Радуйся, от Девы Богоблагодатныя дерзновение приемый;

радуйся, благодарение от сердца чистаго Наставнице своей возносивый.

Радуйся, сладость отречения воли своея познавый;

радуйся, за кротость и смирение великий дар Божий приявый.

Радуйся, сладкопевче Романе, красото церковная.

***Кондак 7***

**Х**отяще вознести достойное благодарение Царице Небесней, возшел еси, Романе блаженне, на амвон церковный и воспел гласом сладким кондак свой, глаголя: Дева днесь Пресущественнаго рождает. Тем и мы Пречистей воспеваем: Аллилуиа.

***Икос 7***

**Д**ивная звезда явился еси ты, сладкопевче преблагий, украшение изящное Церкве Христовы. Давидову кротость, Иаковле беззлобие и терпение Иовле стяжал еси, мы же вопием ти:

Радуйся, милости Божия стяжателю;

радуйся, к Богу присный о нас предстателю.

Радуйся, ангельским пением просветивыйся;

радуйся, лучезарный светильниче.

Радуйся, непоколебимый столпе веры Христовы.

Радуйся, сладкопевче Романе, красото церковная.

***Кондак 8***

**В**си же видяще и слышаще, удивишася, яко течаше от уст твоих, аки река, премудрость. Постыдишася же клирицы, оскорбившие тя, досаждаху о простоте и невежествии, и покаявшеся припадоша к ногам твоим, прощения просяще и славяще Бога, поя Ему: Аллилуиа.

***Икос 8***

**В**есь огнем Божественныя любве исполненный, в терпении стяжав Дух Святый, по слову Евангелия Христова. Мы же, любовию твоею побеждаеми, дерзаем звати тебе таковая:

Радуйся, яко дивный образ Отца Небеснаго в себе явивый;

радуйся, братию враждовавшу на тя, любовию Христовою возлюбивый.

Радуйся, благая за злая воздававый;

радуйся, пример братолюбия христианскаго всем нам оставивый.

Радуйся, злых приводяй к постыжению;

радуйся, скорбящим подаяй утешение.

Радуйся, сладкопевче Романе, красото церковная.

***Кондак 9***

**В**се естество человеческое и лики Ангелов восхваляют тя, премудре отче, яко послушник, смирения исполненный, приял еси блаженный путь Христов, водворися в Царстви Небеснем, поюще: Аллилуиа.

***Икос 9***

**В**ития многовещанныя не довлеют изглаголати чистоту духовную, юже имел ты, блаженне Романе; и нас научи вере крепцей и безропотному послушанию, с любовию зовущих ти:

Радуйся, паствы твоея изрядный послушниче;

радуйся, Ангелов собеседниче.

Радуйся, алчущих жизни вечныя питателю;

радуйся, мудрых словес насадителю.

Радуйся, умильно Божию славу воспевый;

радуйся, сладкогласную струну Божественнаго дара приемый.

Радуйся, сладкопевче Романе, красото церковная.

***Кондак 10***

**С**пасти хотя род человеческий, верный путеводитель явился еси, дивно возглашая славу Божию. Мы же, внимая слову мудрости твоея, с веселием прославляем Господа, воспевая: Аллилуиа.

***Икос 10***

**Ц**аря Небеснаго, Егоже славословят Херувимы и Серафимы, житием, верою и любовию всеусерднейший служитель был еси, преподобне, яко крин благоуханный, со всеми избранниками Пречистыя Богородицы у Престола Всесвятыя Троицы предстал еси, тем радостно зовем ти:

Радуйся, благий ходатаю о нас ко Господу;

радуйся, молитвенниче пресветлый и прелюбимый.

Радуйся, яко равноангельную красоту стяжал еси;

радуйся, яко нищетою духовною обогатился еси.

Радуйся, яко разум свой ко Господу отверзл еси.

Радуйся, сладкопевче Романе, красото церковная.

***Кондак 11***

**П**ение умиленное приносим ти, скорому помощнику в нуждах и печалех всем, к тебе с верою и любовию притекающих. Тем же твоими песнопеньми в Церкви Божией прославляется Бог, Дивный во святых Своих, зовущих непрестанно: Аллилуиа.

***Икос 11***

**Я**ко светлейший светильник и молитвенник явился еси, Романе богоблаженне. Ныне Владыце всех предстоя и дерзновение к Нему стяжав, моли о нас, совершающих светлую память твою, зовуще:

Радуйся, Богу единому послуживый;

радуйся, вся заповеди Божия исполнивый.

Радуйся, обителей Небесных удостоивыйся;

радуйся, горния славы приобщивыйся.

Радуйся, гласе благознаменитых словес;

радуйся, в песнопениях богослове сладкозвучный.

Радуйся, сладкопевче Романе, красото церковная.

***Кондак 12***

**Б**лагодати Божия сокровища наследовал еси, Богородицу Марию богомудра имел еси Учителя, вразумляющу тя и научающу пети: Аллилуиа.

***Икос 12***

**П**оюще твое достохвальное житие на земли, радостно славим Дивнаго во святых Своих Царя Небеснаго. Того благодатию в селениих праведных ныне ликуеши, идеже зриши славу Божию нескончаемую. Мы же умильно воспеваем ти:

Радуйся, яко красоту и славу мира сего отрясл еси;

радуйся, яко душу твою вперил еси к горнему званию.

Радуйся, яко твоих глагол вещание Вселенную исполни;

радуйся, научаяй знанию спасительному всех.

Радуйся, златокованная трубо, славу Божию со ангелы возвещающая;

радуйся, Богом увенчанный, в молитвах своих нас не оставляющий.

Радуйся, сладкопевче Романе, красото церковная.

***Кондак 13***

**О**, преблаженне и Богоносне отче Романе! Приими сие малое молитвенное приношение наше, и с Пресвятою Владычицею принеси молитву ко Господу Богу, да избавит нас от всякого вреда и скорби, и сподобит Своего Небеснаго Царствия, идеже вси, присно торжествующе, немолчно воспевают: Аллилуиа.

*Этот Кондак читается трижды*

***Икос 1***

**А**нгельское житие возлюбил еси от юности, ум на Божественная возвел, временная и земная пренебрегл еси, тем убо вселися в тя Святый Дух, Егоже благодатию украшен еси, сего ради с любовию вопием ти сице:

Радуйся, чистотою Ангелом уподобился еси;

радуйся, постом и бдением безстрастия достигл еси.

Радуйся, светильниче Божественнаго света;

радуйся, молитв благовонное кадило.

Радуйся, грамоте необученный, разумом стремивыйся к Богу;

радуйся, добрыми делы премудрыя превосходивый.

Радуйся, сладкопевче Романе, красото церковная.

***Кондак 1***

**И**збранный подвижниче и земный ангеле Христов, Божественными добродетельми Духа измлада украсився, Романе премудре, пением прекрасным Церкве Христовы служитель был еси, яко да вопием ти:

Радуйся, сладкопевче Романе, красото церковная.

**Молитва преподобному Роману Сладкопевцу**

**О**, преблаженне отче наш, Романе Сладкопевче! Призри от горния славы на нас, смиренных и немощных, твоея помощи и утешения просящих. Приникни к нам благосердием твоим и помози заповеди Господни непорочно сохраняти, веру православную крепко содержати, покаяние во гресех наших усердно Богу приносити.

Научи нас, уневестившихся Христу, работати Ему со страхом и радоватися с трепетом. Избави нас от печали и уныния, отжени от нас гордость и славолюбие, да воспоем славу Божию, да восхощем токмо славы небесныя.

О, святый отче, всели в нас любовь нелицемерную к ближним, послушание безропотное начальником и страх Божий в сердца наша. Даруй познати сладость отречения воли своея, верой крепкой во благое Промышление Божие о спасении человека освяти души наша. Низпосли нам благословение от Господа, да понесем благое иго Христово в долготерпении до конца дней наших, да сподобимся с мудрыми девами внити во брачный чертог Жениха своего Небеснаго и купно со Ангелами воспевати славу величия Его, Отца и Сына и Святаго Духа во веки веков. Аминь.